གསོ་བྱའི་ནད་མཐའ་དག་ནི།དང་པོ་ནང་གི་འབྱུང་བ་རླུང་མཁྲིས་བད་ཀན་གསུམ་པོ་འཕེལ་ཟད་འཁྲུགས་པའི་རྣམ་པར་གྱུར་པ་ལ་བརྟེན་ནས་བྱུང་བ་དང་།བར་དུ་རླུང་མཁྲིས་བད་ཀན་གསུམ་པོ་གང་རུང་གི་ངོ་བོར་གནས་པ་དང་།ཐ་མ་གཉེན་པོ་ལ་བརྟེན་ནས་རླུང་མཁྲིས་བད་ཀན་གསུམ་པོ་ཆ་སྙོམས་པོར་གྱུར་ནས་ནད་མེད་བདེ་བར་གནས་པ་བཅས་ཚང་མ་རླུང་མཁྲིས་བད་ཀན་གསུམ་གྱི་བྱེད་ལས་ལ་བརྟེན་ནས་བྱུང་བ་ཞིག་ཡིན།བོད་ལུགས་གསོ་བ་རིག་པའི་གཞུང་དང་སྨན་བཅོས་ལག་ལེན་གྱི་ཐོག་ནས་བཤད་ན་ལུས་ཀྱི་ཁམསའདི་ལ་བྱུང་བའི་ནད་རིགས་ཁག་ཚང་མར་སྤྱི་ལ་ཁྱབ་པའི་གཞི་རྩའི་ནུས་པ་ཐོན་མཁན་ནི་རྣམ་པར་གྱུར་པའི་ཉེས་པ་རླུང་མཁྲིས་བད་ཀན་ཡིན་པར་ངོས་འཛིན་བྱེད་ཀྱི་ཡོད་ལ།ནད་ཅན་ཞིག་ལ་ལྟ་བ་དང་།རེག་པ།དྲི་བ་སོགས་བརྟག་ཐབས་རྙོག་འཛིང་ཆེ་ལ།ཞིབ་ཕྲ་ཡིན་པ།རྒྱུན་བསྲིངས་པ་བཅས་ཀྱི་སྒོ་ནས་ལེགས་པར་བརྟགས་ནས་གཞི་རྩའི་ཐོག་ནད་རླུང་མཁྲིས་བད་ཀན་གསུམ་གང་ཡིན་ངོས་ཟིན་པ་བྱས་རྗེས་སྨན་བཅོས་བྱེད་པའི་སྐབས་སུའང་རྣམ་པར་གྱུར་པའི་ཉེས་པ་གསུམ་པོ་སྙོམས་སྒྲིག་བྱེད་པའི་རྩ་འཛིན་གཞིར་བཟུང་སྟེ་སྐབས་དོན་བྱེ་བྲག་གི་ནད་རིགས་གང་ཡིན་པ་དེ་ཉིད་གསོ་བཅོས་བྱེད་ཀྱི་ཡོད་སྟབས་རླུང་མཁྲིས་བད་ཀན་གསུམ་ནི་གསོ་བ་ནད་རིགས་ཀུན་ལ་ཡོངས་ཁྱབ་ཏུ་འབྲེལ་བ་ཡོད་པ་ཞིག་སྟེ།དཔེར་ན་རླུང་ནད་ཟེར་བ་དེ་ནི།ཐ་མལ་དུ་གནས་པའི་རླུང་དེ་ཉིད་རྒྱུ་འདོད་ཆགས་དང་།རྐྱེན་དུས་གདོན་ཟས་སྤྱོད་ལ་བརྟེན་ནས་འཕེལ་ཟད་འཁྲུགས་པ་གང་རུང་དུ་གྱུར་པའི་གཞི་རྩའི་ཉེས་པ་དེ་བཤད་པ་ཞིག་ཡིན་ན་ཡང་།སྐབས་དོན་བྱེ་བྲག་གི་ཐོག་ནས་བཤད་ན།སྙིང་སྲོག་ལོང་ལ་རླུང་ཉིད་གཙོ་བོར་བཟུང་།།ཞེས་པ་ལྟར་སྙིང་ཁམས་ཀྱི་ནད་རིགས་ཕལ་ཆེར་དང་།ཤེས་པ་རང་བཞིན་དུ་མི་གནས་པ།ཁྲག་ཤེད་མ་སྙོམས་པ།མགོ་ཡུ་འཁོར་བ།དྲན་མེད་བརྒྱལ་བ།ལུས་ཟུངས་ཟད་པ།ལུས་སྟོབས་རྒས་པ་སོགས་ཀྱི་ནད་དེ་དག་རླུང་ནད་དང་འབྲེལ་ནས་བསྡད་ཡོད་སྟབས་ནད་དེ་དག་བཅོས་པའི་སྐབས་སུའང་རླུང་བཅོས་བྱེད་རྒྱུ་དང་ཟུང་སྦྲེལ་བྱས་ནས་ནད་རིགས་བྱེ་བྲག་གང་ཡིན་པ་དེ་ཉིད་གསོ་བཅོས་བྱེད་དགོས་ཀྱི་ཡོད་པ་ལྟ་བུ་ཡིན།